SKRIFTLIG FORESPØRGSEL E-1202/02

af Nirj Deva (PPE-DE) til Kommissionen

(26. april 2002)

Om: Administration

Den 4. februar 2000 blev Horst Reichenbach, Generaldirektør for GD Personale og Administration, citeret i personalebladet Commission en Direct for at have sagt, at alle overordnede ledere skulle efteruddannes inden 2002. Hvor stor en procentdel af generaldirektørerne og lederne af enhederne i Kommissionen har reelt gennemgået efteruddannelsesprogrammet?

Svar afgivet på Kommissionens vegne af Neil Kinnock

(10. juni 2002)

Som en vigtig baggrund for svaret på dette spørgsmål bedes det ærede parlamentsmedlem bemærke, at Kommissionen generelt ikke har prioriteret lederuddannelse eller efteruddannelse i almindelighed særligt højt. Således tegnede udgifterne til efteruddannelse sig i 1999 kun for ca. 0,05 % af de samlede personaleudgifter. Der er sket forbedringer på området siden da, men selv om der i reformen lægges op til en fordobling af uddannelsesindsatsen i de kommende fire år, vil investeringen i efteruddannelse i Kommissionen kun komme til at ligge på omkring halvdelen af de gennemsnitlige udgifter til efteruddannelse i medlemsstaternes administrationer.

Kommissionen har siden 2000 gennemført en mærkbar forøgelse af investeringerne i efteruddannelse for ledere, herunder de højest placerede ledere i institutionen, og der er blevet iværksat en række uddannelses- og udviklingsinitiativer. De vigtigste initiativer for Kommissionen samt de omtrentlige deltagerantal i perioden 2000-2002 for generaldirektører, vicegeneraldirektører, direktører og kontorchefer, er angivet i det følgende.

Lederuddannelse, som er tilrettelagt og finansieret inden for de enkelte generaldirektorater, er ikke medtaget på denne liste, fordi der er færre aktiviteter på dette niveau. Lederuddannelse, som gives til personale under kontorchefniveau, omfatter flere tusinde deltagerdage pr. år, men indgår ikke i nedenstående tal.

Reformrelateret efteruddannelse af ledere

Der er nu efteruddannelse på vej, som skal understøtte gennemførelsen af centrale dele af reformprogrammet, herunder især de nye politikker for planlægning af arbejdet, forvaltning af menneskelige ressourcer og finansiel forvaltning. Denne uddannelse omfatter alle Kommissionens ledere fra kontorchefniveau og opefter (ca. 1 200 personer) uden undtagelse. De fleste af disse ledere skal deltage i flere forskellige moduler, afhængigt af deres særlige ansvar.

Efteruddannelsesprogram for ledere

Siden 2001 har der været anvendt et internt program til udvikling af centrale ledelseskvalifikationer, som er specifikke for Kommissionen. Ved udgangen af 2002 vil ca. 400 ledere have deltaget i dette program, som varer otte dage.

Eksternt ledelsesudviklingsprogram

I 2000 iværksatte Kommissionen et program, der skulle tilskynde de øverste ledere og mellemlederne til at deltage i passende uddannelseskurser arrangeret af velrenommerede europæiske handelshøjskoler. Ved udgangen af 2002 vil ca. 120 ledere fra kontorchefniveau og opefter have nydt godt af dette initiativ.

Konsulentbistand til udvikling

Der blev i 2000 iværksat et initiativ, der skulle gøre det muligt for mellemledere og ledere på højere niveauer at gøre brug af ledelseskonsulenter i kortere perioder med henblik på at forbedre arbejdsgangene inden for enkelte generaldirektorater, direktorater, kontorer eller grupper. Ved udgangen af 2002 vil ca. 40 tiltag af denne type være blevet finansieret under det overordnede uddannelsesbudget. I hvert enkelt tilfælde inddrages mindst en leder, men der er normalt deltagelse af flere ledere.

Individuel efteruddannelse

Der blev i 2001 lanceret et initiativ, der skal give lederne i Kommissionen adgang til individuel efteruddannelse i tilfælde af betydelige ændringer af deres ansvarsområder. Ved udgangen af 2002 vil 15 højt placerede ledere have nydt godt heraf.

Andre relevante aktiviteter

Der er andre, mindre efteruddannelses- og udviklingsinitiativer for Kommissionens ledere, herunder universitetsstipendier og fjernundervisningsprogrammer. I perioden 2000-2002 vil mere end 100 kommissionsledere have nydt godt af sådanne muligheder.

Overblik

Som generaldirektøren for personale og administration erklærede i 2000, viser ovenstående tal, at alle ledere i forskelligt omfang deltager i den omhandlede uddannelse i et hidtil ukendt omfang. Denne deltagelse skyldes til dels de reformrelaterede efteruddannelsesaktiviteter. Hertil kommer, at mere end 50 % af Kommissionens ledere fra kontorchefniveau og opefter vil have deltaget i intensiv ledelsesuddannelse i perioden 2000-2002. Dette mønster vil man naturligvis også kunne konstatere fremover som et resultat af Kommissionens generelle indsats for at forbedre de grundlæggende kvalifikationer på ledelsesområdet.